
Sukota svētku pirmā diena Žaņa Lipkes memoriālā
Sestdien, 26. septembrī, Sukota svētku pirmajā dienā Žaņa Lipkes memoriāls aicina ģimenes, bērnus un ikvienu interesentu uz vizuālu stāstījumu par Sukota svētkiem un radošo darbnīcu.

Plkst. 13.00 Lipkes muzeja direktore Lolita Tomsone stāstīs par Sukota jeb Būdiņu svētku tradīcijām un simboliem, kā arī dalīsies ar dažādiem svētku nostāstiem, bet plkst. 14.00 māksliniece Karinē Paronjanca vadīs radošo darbnīcu bērniem un tiem, kas sirdī vēl bērni.

Sukots ir vieni no krāšņākajiem un ģimeniskākajiem ebreju svētkiem, septiņas dienas ģimenes uzņem viesus un rīko mielastus īpaši uzceltā pagaidu būdiņā, sukkah. Tās jumtu sedz palmu zari, niedres vai citi augu materiāli tā, lai caur tiem būtu redzamas debesis un zvaigznes. Būdiņas rotā ar Jeruzalemes ainām, augļiem, zīmējumiem, papīra virtenēm un citiem svētku rotājumiem, bet vakaros tās izgaismojas kā mazas laternas tumsā.
Sukota svētki bieži ir arī vieni no bērnu iemīļotākajiem ebreju svētkiem. Ēšana ārā zem zaru jumta, būdiņas rotāšana, ciemiņu aicināšana un došanās viesos pie kaimiņiem rada līksmu un sirsnīgu svētku noskaņu. Savulaik ne tikai laukos, bet arī Rīgas, Liepājas un Daugavpils pagalmos ebreju ģimenes Sukota laikā cēla savas svētku būdiņas.

“Lipkes memoriālu ar Sukota svētkiem saista divi mākslinieki, Kristaps Ģelzis un scenogrāfs Viktors Jansons. Memoriāla centrā atrodas Kristapa Ģelža veidotā telts jeb sukkah, savukārt ideju, ka pašā muzeja centrā jābūt atgādinājumam par pagaidu patvērumu, veidoja Viktors Jansons. Šī telts sasaucas arī ar Žaņa Lipkes malkas šķūnī ierīkoto bunkuru, vietu, kur pagaidu patvērums cilvēkiem kļuva par iespēju izdzīvot. Sukots runā tieši par to pašu trausluma un patvēruma pieredzi, taču vienlaikus tie ir arī prieka, viesmīlības un kopā būšanas svētki,” stāsta Lolita Tomsone.

Viena no pazīstamākajām Sukota svētku zīmēm ir etrogs, īpašs citrona paveids ar biezu, grubuļainu mizu un spēcīgu aromātu. Kopā ar to izmanto lulavu – zaļu augu saišķi, kurā ir dateļpalmas zars, mirtes un vītola zari. Kopā tie veido četrus Sukota augu veidus, ko sauc par “arba minim”. Lūgšanas laikā lulava saišķi kopā ar etrogu šūpo sešos virzienos – uz ziemeļiem, dienvidiem, austrumiem, rietumiem, augšup un lejup, tā simboliski apliecinot Dieva klātbūtni it visur. Šie četri augu veidi tradicionāli simbolizē dažādus cilvēkus un atgādina, ka jebkura kopiena ir vesela tikai tad, kad ​dažādi cilvēki tajā ​darbojas kopā.
Pēc ​L​olitas stāstīju stāstījuma plkst. 14.00 bērni un tie, kas sirdī vēl bērni, ​ir aicināti uz mākslinieces Karinē Paronjancas radošo darbnīcu. Gatavosim Sukota svētku rotājumus un svētku kartītes.
Dalība darbnīcā: 5 EUR.
Ieeja muzejā un uz lekciju ir bez maksas.
Lipkes memoriāla darbu atbalsta VKKF.

